b'\n_START_ARTICLE_\nFriedrich Schulze\n_START_PARAGRAPH_\nJohann David Friedrich Otto Schulze (my\xc3\xb6s Schulze-Colbitz tai Schulze-Kolbitz, s. 18. maaliskuuta 1843, Colbitz - k. 30. hein\xc3\xa4kuuta 1912, Steglitz) oli saksalainen arkkitehti. H\xc3\xa4n ty\xc3\xb6skenteli Preussin valtion palveluksessa. H\xc3\xa4n suunnitteli muun muassa vuosina 1892\xe2\x80\x931894 rakennetun Preussin parlamentin alahuoneen rakennuksen, ja vuosina 1898\xe2\x80\x931904 rakennetun Preussin yl\xc3\xa4huoneen rakennuksen, joka nykyisin on Saksan liittoneuvoston k\xc3\xa4yt\xc3\xb6ss\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nFriedrich Schulze syntyi 18. maaliskuuta vuonna 1843 Colbitzissa, silloisessa Wolmirstedtin piirikunnassa. Vuodesta 1862 l\xc3\xa4htien h\xc3\xa4n asui Berliiniss\xc3\xa4, jossa h\xc3\xa4n ylioppilastutkinnon j\xc3\xa4lkeen opiskeli vuodesta 1862 vuoteen 1867 Bauakademiessa. Opinnot keskeytyiv\xc3\xa4t, kun h\xc3\xa4n vuonna 1866 osallistui Preussin-It\xc3\xa4vallan sotaan. Opintojensa j\xc3\xa4lkeen h\xc3\xa4n ty\xc3\xb6skenteli arkkitehti Friedrich Adlerin assistenttina. Ennen valmistumistaan rakennusmestariksi vuonna 1873 h\xc3\xa4n ty\xc3\xb6skenteli rakennusjohtajana rautatiety\xc3\xb6maalla. Vuosina 1870\xe2\x80\x9371 h\xc3\xa4n osallistui Ranskan-Preussin sotaan._NEWLINE_Vuonna 1873 h\xc3\xa4nelle my\xc3\xb6nnettiin ty\xc3\xb6paikka Preussin rakennuskomissiosta ja sivuty\xc3\xb6n\xc3\xa4\xc3\xa4n h\xc3\xa4n opetti Berliinin Gewerbeakademiessa. Friedrich Adler kutsui Schulzen t\xc3\xb6ihin vuonna 1877 Preussin julkisten t\xc3\xb6iden ministeri\xc3\xb6\xc3\xb6n. 1880 Schulzesta tuli rakennustarkastaja. Vuoden 1907 auto-onnettomuuden seurauksena Schulze vet\xc3\xa4ytyi el\xc3\xa4kkeelle 1. tammikuuta vuonna 1909. H\xc3\xa4n kuoli 30. hein\xc3\xa4kuuta vuonna 1912 Steglitziss\xc3\xa4, Berliiniss\xc3\xa4.'